蘇韻姿正式宣布離開效力8年TVB:係時候跳出舒適圈接受新挑戰
蘇韻姿16年選港姐入行,雖然無三甲名次,但挾住加拿大皇后大學戲劇學士學位背景,她很快已有機會入劇組,憑《愛.回家之開心速遞》熊心如(紅衫魚)一角成功入屋,不過去年初她被指因工作態度不佳遭雪藏,至去年中後期才逐步解凍,接拍《非份之罪》、《黑色月光》等兩套劇集,但同時《01娛樂》卻獨家報道她被TVB官網除名的消息,她昨日回覆時說:「☺️好快會有消息update大家,多謝你」。而今日(9日)蘇韻姿正式宣布離巢,與TVB結束8年賓主關係。
蘇韻姿貼上8年前參選港姐遞表所用的照片,直言是時候跳出舒適圈,又多謝一度被指將她雪藏的曾勵珍(珍姐)、高層樂易玲(樂小姐)、曾志偉、以及監製和導演等。她說:「相信喺未來大家一定能夠再遇到,亦都想藉呢個機會衷心祝福所有朋友,能夠在自己嘅舞台上發光發亮。❤️」
蘇韻姿全文:
依家係時候要跳出自己嘅舒適圈,接受新嘅挑戰啦。
不經不覺嚟咗香港八年,我已經成長咗好多,學到好多嘢。喺呢一度遇到好多錫我嘅人,實在係好幸運。
首先要多謝珍姐,喺我一個人嚟到香港嘅時候,俾機會我演熊心如,令到我喺香港都可以有一個家。亦都令到多左人認識我、有不同嘅工作,學到好多中文。多謝您咁多年嘅教導栽培。我會好好緊記你教我嘅一切。
多謝樂小姐,由選美到入行,一路都好照顧住我,教我點樣做好一個藝人。仲有Management嘅同事,多謝你哋一直嘅照顧及幫忙,我會加倍努力!
多謝志偉哥! 你嘅指導,加上鼓勵,令到我發現自己可以有好多可能性。我會keep 住你俾我嘅正能量。
多謝監製祥哥!喺拍攝愛回家呢幾年嘅鼓勵、你對拍戲嘅熱情、創作力,有直啟發我,真係好榮幸能夠同你合作!
多謝監製佳導,俾個好好嘅機會我參與黑色月光,令到我見識多咗,學咗好多嘢,非常期待套劇播出!
仲有好多謝俾機會我嘅綜藝監製們,我知道自己嘅經驗少,所以感激你哋信任,俾我去嘗試不同嘅工作!
多謝熊家人,冇家人喺香港嘅我,感恩有你哋就有家嘅感覺。
最後要多謝關心同錫我嘅台前幕後朋友仔!等緊埋位,或者收工嘅時候都會同大家一齊傾偈。我會記住一齊渡過過嘅美好時光!🥰
相信喺未來大家一定能夠再遇到,亦都想藉呢個機會衷心祝福所有朋友,能夠在自己嘅舞台上發光發亮。❤️